
5 octombrie 2026
Comunicat de presă

Biblioteca Județeană „Alexandru și Aristia Aman” vă invită miercuri, 7 octombrie 2026, la lansarea volumului „Scurtă istorie a poeziei contemporane din Oltenia” (vol. 3) semnat de istoricul și criticul literar Florian Copcea. La eveniment vor fi prezenți: Gela Enea și Tudor Nedelcea, iar moderator al evenimentului este Mircea Pospai.
„Florian Copcea e un cavaler – mai mult medieval decît postmodern – al slujirii devotate a Logosului care rosteşte Ontosul. Se dedică, de fapt, unui ritual de loialitate filială sau de ceea ce Freud denumeşte fantezie familială, ritual pe care îl presupune devotamentul şi devoţiunea cerută unui discipol al lui Orfeu. Prezentul volum este un jurnal de lectură – loială, empatică, cavalerească (spuneam) –, care ascunde şi o intenţie secretă sau făţişă de verificare, de angajare în dialog cu Celălalt din breaslă, cu modelele (şi influenţele), pe care Harold Bloom le tratează, cu referire la Goethe, ca oglinzi pentru sine. Sunt strălucite miniaturi, superbe medalioane, spectaculoase note pro domo sua, încadrate într-un album de familie, în care Florian Copcea lipeşte poze, situate de fapt, figurine (vorba lui Lovinescu) ale poeţilor cunoscuţi, promovaţi, pur şi simplu lecturaţi din îndemnul de a demonstra susnumita loialitate filială. Farmecul lor constă în diagnosticarea rapidă a felului cum rosteşte poezia poetul, în stabilizarea formulei şi locului – în generaţie, în contextul mai general şi în deconstruirea instrumentalului liric, a procedeelor, a scriiturii (în termenii lui Barthes)” - Prof. univ. dr. hab. Mihai CIMPOI, despre volumul Scurtă istorie a poeziei contemporane din Oltenia.
Evenimentul va avea loc începând cu ora 10.00 în sala „Acad. Dinu C. Giurescu” a Bibliotecii Județene Aman.

